google/wiki40b huggingface dataset:
תמיס (סדרת לוויינים)

תמיס (באנגלית: THEMIS) היא סדרת לוויינים של נאס"א המיועדים לחקור את תופעת תת-הסופות (substorms) - תופעה מגנטית המגבירה את אורות זוהר הקוטב בקרבת קטבי כדור הארץ. שם החללית, מלבד שמו של אחד מאלי יוון, הוא גם ראשי תיבות של Time History of Events and Macroscale Interactions during Substorms.
THEMIS שוגרה ב-17 בפברואר 2007 על גבי משגר מדגם דלתא 2 מבסיס חיל האוויר בכף קנוורל.
המשימה כוללת חמישה לוויינים נפרדים הנעים ביחד במבנה המכונה קונסטלציה, כדי לחקור את האנרגיה הנפלטת מהמגנטוספירה של כדור הארץ. תופעה זו היא המכונה תת-סופות. בעוד הלוויינים יצפו בתופעה מלמעלה, ינטרו כ-20 תחנות קרקע בצפון אמריקה את זוהר הקטבים.
כל לווין מכיל שני סוגי מגנטומטרים, מכשירים למדידת שדות חשמליים וטלסקופ מצב מוצק. פיקוד הקרקע של הלוויינים והתפעול המדעי שלהם יבוצעו על ידי המעבדה למדעי החלל של אוניברסיטת קליפורניה בברקלי.

תגליות

ב-23 במרץ 2007 התרחשה התפרצות סולרית שגרמה לסערה גאומגנטית מעל קנדה ואלסקה, ויצרה זוהר בשמיים שנמשך כשעתיים. במקביל ללוויינים, שמדדו את שטף החלקיקים ואת השדות המגנטיים, צולם הזוהר מפני כדור הארץ על ידי רשת מצלמות.
התנהגות הסערה הייתה בלתי צפויה, הזוהר נע לכיוון מערב במהירות כפולה מהמהירות שחשבוה לאפשרית, כשהוא חוצה 15 מעלות אורך בפחות מדקה, כלומר עובר כ-700 ק"מ ב-60 שניות.
ניתוח המידע מכל המקורות, כולל לווין נוסף של נאס"א, הראה סדרת התפרצויות, באורך כ-10 דקות כל אחת, שניתוחן הוכיח השערה בדבר קיום "מיתרים מגנטיים" המקשרים את אטמוספירת כדור הארץ אל השמש.
"מיתר מגנטי" או "חבל מגנטי" הוא אוסף של מספר שדות מגנטיים המאוגדים יחדיו. עד כה לא הצליחו למפות מיתר מגנטי היות שמבנהו הוא תלת-ממדי. חמש החלליות יחד עם התצפיות מכדור הארץ הצליחו לראשונה לבצע מיפוי מדויק.
המיתר המגנטי הראשון התגלה במגנוטופאוזה בחודש מאי 2007.
פלגת הארמייה קמפף

היסטוריה

הפלגה הוקמה במקור ב-1 בפברואר 1943 ונקראה בתחילה פלגת הארמייה לאנץ, כמפקדה מונה הוברט לאנץ. ב-21 בפברואר של אותה שנה, הוחלף לאנץ בידי ורנר קמפף והפלגה שינתה את שמה לפלגת הארמייה קמפף. בחודשים פברואר ומרץ של אותה שנה לקחה פלגת הארמייה חלק שולי למדי בקרב חרקוב השלישי. היא נכללה בקבוצת ארמיות דרום בפיקודו של אריך פון מאנשטיין.
בקיץ של אותה שנה, תכננו הגרמנים לכתר את כוחות הצבא האדום בבליטת קורסק. על קבוצת ארמיות דרום הוטל לתקוף את חזית וורונז' בפיקודו של ניקולאי ואטוטין. ההתקפה נפתחה ב-5 ביולי בשעה 05:00 במהלומה ארטילרית קצרה אך מסיבית, שלוותה בתקיפות של מאות מפציצי צלילה על העמדות הסובייטיות. למרות העדיפות המקומית הגדולה ממנה נהנו הכוחות התוקפים, ההתקדמות שהושגה ברוב הגזרות ביום הראשון למתקפה הייתה מאכזבת. כוחות ההנדסה התקשו לטהר נתיבים בשדות המוקשים הצפופים, וכתוצאה מכך נגרמו עיכובים ניכרים לכוחות התוקפים, וטנקים רבים הוצאו מכלל פעולה, לפחות זמנית, לאחר שנפגעו ממוקשי נ"ט. בנוסף לכך, הכוחות התוקפים ספגו אבדות ניכרות מאש הארטילריה ותותחי הנ"ט הסובייטיים. על פלגת הארמייה קמפף, הוטל במקור להגן על האגף המזרחי הגרמני ולמנוע מתגבורות סובייטיות להגיע. אולם ב-8 ביולי, הורה מאנשטיין לקמפף לנוע צפונה ולחבור אל כוחות ארמיית הפאנצר הרביעית בפיקודו של הרמן הות. 
באמצע יולי, התברר שהמתקפה היא כישלון, והסובייטים פתחו בהתקפת נגד מוחצת. פלגת הארמייה קמפף, נסוגה יחד עם קבוצת ארמיות דרום. לאחר כישלון המבצע פוטר קמפף מתפקידו כשעיר לעזאזל, ונשלח לעתודת המילואים. ב-15 באוגוסט 1943 מונה אוטו והלר כמפקד פלגת הארמייה קמפף, ששמה שונה שבוע לאחר מכן לארמייה השמינית.
לואי אגאסי

השכלה

לואי אגאסי נולד וגדל בחלק דובר הצרפתית של שווייץ, שם גם למד בבית ספר תיכון. את השכלתו האוניברסיטאית רכש באוניברסיטאות של ציריך, היידלברג, מינכן וארלנגן. הוא למד במקביל רפואה וביולוגיה. בשנת 1829 קיבל תואר  דוקטור לפילוסופיה מאוניברסיטת ארלנגן וב-1830 תואר דוקטור לרפואה מאוניברסיטת מינכן. ממינכן עבר לאוניברסיטת פריז שם עבד עם אלכסנדר פון הומבולדט וז'ורז' קיווייה. בהשפעתם התמחה בגאולוגיה וזואולוגיה.

עבודתו המדעית

תחילת דרכו המדעית הייתה באיכתיולוגיה (חקר הדגים). עבודתו הראשונה פורסמה ב-1829 ועסקה בדגי המים המתוקים של ברזיל. ב-1830 החל בפרויקט מדעי רחב של תיאור דגי המים המתוקים של מרכז אירופה, פרסום המחקר הסתיים ב-1842. את ההכרה העולמית בתחום חקר הדגים רכש בחקר מאובני דגים. את מחקר המאובנים החל ב-1829, תוצאות המחקר התפרסמו בחמישה כרכים של ה"מחקר במאובני דגים" (Recherches sur les poissons fossiles) בשנים 1833 עד 1843. בהמשך עבר למחקר מאובנים של חסרי חוליות.

תאוריית עידן הקרח

אגאסי היה זה שהעלה לראשונה, ב-1837, את ההשערה המדעית של עידן הקרח. במסגרת מחקר הקרחונים הוא הקים תחנת מחקר על אחד מקרחוני הארה שמהם נובע נהר הארה ושהה בו תקופה מסוימת. ב-1840 פרסם את ה"מחקר על הקרחונים" (בצרפתית: Études sur les glaciers), בן שני הכרכים, בו פרסם את תוצאות מחקריו. מסקנת המחקר הייתה שבעבר הלא רחוק הייתה שווייצריה כמו גרינלנד בזמנו, כלומר משטח קרח ענק. פרסום זה נתן דחף למחקר תופעת הקרחונים בכל חלקי תבל.
לאחר שעבר לארצות הברית (להלן) היה מהחוקרים הראשונים של הקרחונים בצפון אמריקה.

התקופה האמריקאית

ב-1846 היגר אגאסי לארצות הברית ובשנת 1847 מונה לפרופסור לזואולוגיה וגאולוגיה באוניברסיטת הרווארד. בהרווארד יסד, ב-1859 את המוזיאון לזואולוגיה משווה (Comparative Zoology) אותו ניהל עד מותו. במקביל להרווארד היה גם מרצה מן החוץ באוניברסיטת קורנל, ובמשך שנתיים שימש גם כפרופסור לאנטומיה משווה (comparative anatomy) באוניברסיטת צ'ארלסטון.
בשנותיו בארצות הברית פחתה פעילותו המחקרית של אגאסי, והוא הקדיש את עיקר מרצו להוראה. בכך הייתה לו השפעה גדולה על התפתחות מדעי הגאולוגיה והזואולוגיה בארצות הברית. רבים מהחוקרים החשובים בתחומים אלו היו בין תלמידיו. שמעו של אגאסי יצא גם בציבור הרחב כמדען בעל שם בינלאומי.
לאחר שהתאלמן נישא בשנית, ב-1850, לאליזבט קבוט קרי (Elizabeth Cabot Cary). סופרת בוסטונית, שהייתה שותפה לייסוד קולג' הנשים רדקליף ונשיאתו הראשונה. לאחר מות אגאסי כתבה ביוגרפיה מקיפה עליו.

אגאסי והגזענות המדעית

בתקופתו האמריקאית הרבה אגאסי לכתוב בתחום שלימים כונה גזענות מדעית. הוא היה מאמין נלהב של הפוליגניזם, התורה שלפיה הגזעים נבראו כל אחד בנפרד, ויש להם יכולות שונות. אגאסי דגל בפוליגניזם אף על פי שהוא מנוגד לנאמר בספר בראשית כי כל יצורי האנוש הם בני אדם וחוה. בהיותו אדם דתי הצדיק את עצמו בארגומנט, שהיה חדשני בשעתו, כי יש להפריד בין המחקר המדעי לאמונה הדתית.
דעותיו של אגאסי לא היו חריגות לתקופתו, אולם הוא זה שניסח אותן בצורה מדעית שנתנה להן לגיטימיות. ואכן, הרצאותיו על הפוליגניזם היו פופולריות בין בעלי העבדים בדרום ארצות הברית.
בסוף המאה ה-20 ובתחילת המאה ה-21 החלו דעותיו בתחום הגזענות המדעית לפגוע בתהילתו. במקומות שונים עלו יוזמות לשינוי שמם של מוסדות ואתרים גאוגרפיים הקרויים על שמו.
בעיית עץ שטיינר

בעיית עץ שטיינר (באנגלית: Steiner tree problem), שנקראת על שם יאקוב שטיינר, היא מונח מטרייה לקבוצה של בעיות באופטימיזציה קומבינטורית. בעיית שטיינר בניסוחה הכללי ביותר דורשת לייצר את הקישור הקצר ביותר בין קבוצה נתונה של אובייקטים בהינתן פונקציית מרחק מוגדרת מראש. וריאנט אחד של הבעיה, שלעיתים קרובות משמש כמונח נרדף לבעיית עץ שטיינר, הוא בעיית עץ שטיינר האוקלידית: בהינתן קבוצה של נקודות במישור, יש למצוא רשת מקשרת בין כל הנקודות שהינה בעלת אורך מינימלי.

היסטוריה

המקור המוקדם ביותר לבעיית עץ שטיינר מופיע בהתכתבות של פייר דה פרמה (1601–1665), בה נידון המקרה הלא טריוויאלי הפשוט ביותר של בעיית שטיינר ל-n נקודות - המקרה הפרטי של n = 3. פרמה תיאר את הבעיה הזאת ב-1643 בחיבורו "שיטה לקביעת מקסימום ומינימום ומשיקים לקווים עקומים". הפתרון הידוע המוקדם ביותר לבעיה שהציע פרמה היה בנייה גאומטרית של הפיזיקאי והמתמטיקאי האיטלקי אוונג'ליסטה טוריצ'לי (1608–1647). הבנייה של טוריצ'לי הראתה שהנקודה שסכום מרחקיה מקודקודי המשולש מינימלי היא הנקודה בה רואים כל אחת מצלעות המשולש בזווית שווה, דהיינו 120 מעלות.
את בעיית שטיינר המוכללת הציע לראשונה קרל פרידריך גאוס (1777–1855) במכתב לחברו היינריך כריסטיאן שומאכר משנת 1836, שעסק בבעיית שטיינר במקרה של 4 נקודות. גאוס טען שבעיה מעניינת יותר היא למצוא את הרשת הקצרה ביותר שמחברת בין כל הנקודות, במקום את הנקודה שסכום מרחקיה מכל הנקודות מינימלי. הוא טען שבאמצעות שימוש ברשת (יותר מנקודת שטיינר אחת) ניתן לקצר את האורך הכולל של קווי הקישור שנמתחים בין הנקודות. באותו מכתב דן גאוס בכל הטופולוגיות האפשריות של הפתרון לבעיה, והציע להשתמש בפתרון הבעיה כדי לקצר את האורך הכולל של מסילות הרכבת שיחברו בין ארבע הערים הרבורג, ברמן, הנובר ובראונשוויג.

הוכחת הטענה של טוריצ'לי

לטענה שנקודת שטיינר של משולש ABC ממוקמת בנקודת פרמה של המשולש יש הוכחה פיזיקלית יפה. נדמיין שולחן בצורת מנסרה שבסיסה זהה למשולש שבבעיה. נדמיין שלושה חוטים העוברים דרך כל אחד מקודקודי הבסיס העליון של המנסרה (שצורתו כצורת משולש ABC), המחוברים ביניהם באמצעות צמה הנמצאת בפנים המשולש. כעת נתלה על כל אחד מקצות החוטים משקולת שמסתה m. ברור שהמערכת תתייצב בנקודה בה האנרגיה הפוטנציאלית הכוללת  שלה מינימלית, וכיוון שמסת כל אחת מהמשקולות זהה, נקודה זו היא גם הנקודה בה סכום הגבהים של המשקולות מעל הקרקע מינימלי. ניתן להראות בנקל שבמצב היציב הזה הצמה תתייצב בנקודת שטיינר של המשולש - הנקודה ממנה סכום המרחקים אל קודקודיו מינימלי. כיוון שהמתיחות בכל אחד מהחוטים זהה ושווה למשקל המשקולת, מחשבון וקטורי פשוט ניתן להראות שהקונפיגורציה היציבה היחידה של החוטים תהיה כאשר הם נפגשים בצמה בזוויות של 120 מעלות, כלומר בנקודת פרמה של המשולש.
מיגל מרקוס מדרה

קריירה

מיצ'ל הוא שחקן בית של אקדמיית הנוער של ריאל אוביידו. בשנת 2003 הוא הועבר למחלקת הנוער של ספורטינג חיחון. הוא עזר לה לזכות בגביע אלופות לנוער באותה השנה, ונבחר להיות השחקן המצטיין של משחק הגמר.
ב-2004 הועלה מיצ'ל לקבוצת המילואים של המועדון ספורטינג חיחון ב'. הוא התקדם בשנת 2005 לקבוצה הראשונה ספורטינג חיחון ששיחקה בליגה השנייה בספרד. הוא רשם 24 הופעות בעונתו הראשונה ואף זכה לכבוש את שער הבכורה שלו בקבוצה בוגרת בניצחון 4-0 על ז'ימנסטיק בחוץ.
בעונת 2007/08 בעזרת מיצ'ל חזרה הקבוצה לליגה הראשונה בספרד לאחר 10 שנים שלא הייתה שם. את הופעת הבכורה שלו בליגה הראשונה רשם בהפסד נגד חטאפה 2-1. בהמשך העונה לבש מיצ'ל את סרט הקפטן והמועדון ניצל מירידה במחזור האחרון. בסך הכול הוא רשם 30 הופעות (24 בהרכב) בעונתו ראשונה בלה ליגה. מיצ'ל היה שחקן הקבוצה עד ינואר 2010 כאשר נמכר לברמינגהאם סיטי האנגלית.
למעשה שמו של מיצ'ל הוזכר כמועמד למועדון עוד ב-2009, אך לא הוגשה הצעה עד ינואר 2010. מיצ'ל חתם במועדון האנגלי לשנתיים וחצי תמורת 3 מיליון ליש"ט עם אופציה להארכה. הוא ביצע את הופעת הבכורה שלו בליגה האנגלית ב-27 בינואר 2010 כאשר נכנס מחליף בדקה ה-73. ברמינגהאם הייתה ברצף של 15 משחקים ללא הפסד אך בהופעת הבכורה של מיצ'ל הקבוצה הפסידה 3-0 לצ'לסי בסטמפורד ברידג'. מעמדו של מיצ'ל בקבוצה לא היה טוב כאשר יריבו לעמדה ברי פרגוסון הועדף על ידי המאמן, מה שגרם למיצ'ל לרשום רק 6 הופעות במועדון האנגלי ובחלון העברות של חורף 2011 הוצע להשאלה לא.א.ק. אתונה.
מיצ'ל הצטרף בהשאלה לא.א.ק. אתונה בחלון העברות עד לסוף העונה וערך את הופעת הבכורה שלו בניצחון 2-0 בחוץ על סקודה. בהופעתו השנייה בלבד בקבוצה כבש שער מדהים בבעיטה חופשית מ-40 מטרים נגד פנאתינייקוס בתוספת הזמן והוביל את קבוצתו לחצי גמר הגביע היווני. אתונה לבסוף זכתה בגביע, אך מיצ'ל לא שותף בגמר.
באוגוסט 2011 חזר מיצ'ל לספרד כאשר חתם בחטאפה בהעברה חופשית. ב-6 בנובמבר 2011 כבש את שערו הראשון בקבוצה וקבוצתו ניצחה את אתלטיקו מדריד 3-2 בדרבי הקטן של מדריד. ב-22 באוגוסט 2014 מיצ'ל שוחרר מהקבוצה בהעברה חופשית.
ב-4 בספטמבר 2014 מיצ'ל נחת בישראל וחתם במכבי חיפה לעונה אחת עם אופציה לעונה נוספת. בתום העונה עבר לקרבאג האזרית ובעונתו הראשונה זכה בדאבל.
אוטומט מחסנית

במדעי המחשב, אוטומט מחסנית (באנגלית: Pushdown automaton - PDA) הוא מודל חישובי, שמהווה הרחבה של מודל האוטומט הסופי (הדטרמיניסטי), על ידי הוספת מחסנית, שבה האוטומט מסוגל לאחסן מידע (משמע, לאוטומט יש יכולת זיכרון). ההרחבה מגדילה את כוחו החישובי של האוטומט; כלומר, את קבוצת השפות שהוא מסוגל לזהות. בגרסתו הסטנדרטית, מודל אוטומט המחסנית מסוגל לזהות בדיוק את כל השפות חסרות ההקשר.

תיאור לא פורמלי

בדומה לאוטומט הסופי הדטרמיניסטי, אוטומט המחסנית מורכב מאוסף של מצבים, המקבילים למצבי הזיכרון בהם יכולה להימצא מכונת החישוב במהלך ביצוע חישוב. דרך הפעולה של האוטומט מבוססת על קריאת מילת קלט (מחרוזת, המורכבת מאלפבית סופי וידוע מראש) באופן סדרתי, אות אחת בכל פעם, עד אשר מסתיימת קריאת המילה, ואז מחזיר האוטומט תשובה – האם המילה שנקראה שייכת לשפה אותה מזהה האוטומט, או לא.
ההבדל המרכזי שבין אוטומט סופי ובין אוטומט מחסנית הוא התקן הזיכרון הנוסף, שעומד לרשות אוטומט המחסנית – מחסנית, שמאפשרת אחסון (שמירת) נתונים. המחסנית מאחסנת אותיות (מעל אלפבית סופי וידוע מראש, אך לא בהכרח האלפבית שממנו בנויה מילת הקלט) בצורה סדרתית, כך שהאות האחרונה שהוכנסה למחסנית נמצאת בראשה, אחריה האות שהוכנסה לפניה למחסנית, וכן הלאה, עד האות הראשונה שהוכנסה למחסנית, הנמצאת בתחתיתה (ונגישה להצצה או שליפה אחרונה מכולן) (שיטת LIFO). בצורה זו, הגישה לזיכרון מוגבלת מאוד – ניתן לראות בכל פעם רק את האות שבראש המחסנית, וכדי לראות אות שבתוך המחסנית, יש להוציא מהמחסנית את כל האותיות שמעליה (ובכך "לאבד" אותן, שכן אין מקום אחסון נוסף עבורן).
אל-עין (כדורגל)

היסטוריה

המועדון נוסד בשנת 1968 על ידי סטודנטים מבחריין וסודאן שלמדו באיחוד האמירויות הערביות, ובשנת 1977 זכה המועדון באליפות הראשונה שלו. אל עין הוא המועדון המעוטר ביותר באיחוד האמירויות עם 11 אליפויות, 6 גביעים, 4 סופר קאפים, זכייה אחת בגביע המפרץ וזכייה אחת גם בליגת האלופות האסיאתית (2003) - המועדון היחיד מאיחוד האמירויות שזכה במפעל זה.
בשנת 2018 הגיע לגמר אליפות העולם לקבוצות בו הפסיד לריאל מדריד בתוצאה 1-4.
זקז'ובק

תולדות היישוב

במאות ב-16 וה-17 היה זקז'ובק כפר בבעלות אצולה, ובתחילת המאה ה-18 הוענקו לו זכויות עיר. בהמשך ניטלו מהיישוב זכויות העיר.

יהודי זקז'ובק

בסוף המאה ה-19 ישבו בכפר 169 יהודים, ובתחילת המאה ה-20 נבנה בו בית מדרש. בין מלחמות העולם התקיימה בכפר פעילות ציונית, לצד פעילות של אגודת ישראל.
עם פרוץ מלחמת העולם השנייה עברה השליטה בכפר מספר פעמים בין הורמכט והצבא האדום, ובתקופת הביניים ערכו פולנים מקומיים פרעות ביהודיו. עם החלת השלטון הגרמני בכפר, מונה בו יודנרט, בראשות משה לרמן, והוטלו על יהודי היישוב גזירות שונות, ובהן הגבלות תנועה, חובת ענידת סרט זרוע וחובת תשלום סכומי כופר.
מאביב 1940 שולחו יהודים מהכפר לעבודות כפייה במחנות עבודה. בספטמבר 1941 נותרו בכפר כ-370 יהודים, ובאפריל 1942 הגיעו אליו פליטים יהודים מלובלין.
ב-18 באוקטובר 1942 גורשו כל יהודי הכפר לקרשניק, תוך רצח כ-50 ילדים וקשישים יהודים בשעת האקציה. כעבור פחות מחודש שולחו כל יהודי הכפר, יחד עם אלפי יהודי קרשניק, למחנה ההשמדה בלז'ץ.
גרין גרין

עלילה

בהתחלה העלילה לא ברורה, אך ניתן להבין מהפתיח על האהבה האסורה של מידורי ויוסוקה, ובשלב מסוים הם היו מוכרחים להיפרד עקב הולדתה של מידורי 200 שנים מאוחר מיוסוקה. לאחר זמן מה יוסוקה שכח את הכל ומידורי צריכה לגרום לו להיזכר. בפרק ה-11 הם מתנשקים לראשונה והוא מתחיל להיזכר.
סיזלה

קריירה

בשנות ה-90 של המאה ה-20 נחשף להתפרצות של הדאנסהאל במוזיקה עצמה וכסגנון חיים חדש, הכולל סמים אלימות והמוניות. כתגובת נגד, קולינס התחזק באמונתו הרסטפית וסיגל את אורח חייה של התנועה. באמצע שנות ה-90 הצטרף לזרם של בובו אשאנטי. 
בשנת 1995 החל סיזלה בהקלטת סינגלים עם החברה "זוגלו", והמשיך בהתחברות עם בובי 'דיגטל' דיקסון לכמה סינגלים. בנוסף יצא לסיבוב הופעות נרחב עם לוסיאנו. סיזלה משתמש במוזיקה כמכשיר להעברת האמונה הרסטרפית. 
ב-1996 החל סיזלה לעבוד עם המפיק פיליפ 'פאטיס' בארל. סדרת סינגלים מצליחה שהוציא, הביאה להוצאת אלבום הבכורה של סיזלה Burning Up. ההצלחה המשיכה ואחרי שנה הוציא סיזלה את Praise Yeh Jah. בשלב הזה סיזלה כבר היה אמן ידוע ומדורג בין אמניי הרגאיי הבכירים בג'מייקה. בנוסף יצר לעצמו דמות של שליח רוחני.
פריצת הדרך העיקרית שלו הגיעה עם הוצאת האלבום המצליח Black Woman and Child. ביחד עם שבחים מהעולם, זכה סיזלה למועמדות הראשונה שלו לפרס אמן הרגאיי הבינלאומי בטקס פרסי המובו ב-1998. כמו כן אלבומו דורג במספר מגזינים בין 1000 האלבומים הטובים ביותר. 
סיזלה לא תומך בתעשיית המוזיקה, שכן הוא מאמין שזהו מוסד מושחת ומדכא. הוא זהיר בכל מגע עם העיתונות והתקשורת בכלל והעניק רק מספר מצומצם של ראיונות עם העיתונות.
מיקי רוזנטל

ביוגרפיה

רוזנטל נולד למרים ילידת גרמניה, ולשרגא יליד פולין, והוא גדל בשכונת בורוכוב, גבעתיים. אביו היה איש לח"י והשתתף בשוד בנק אנגלו-פלשתינה. לאחר מכן היה בעל מפעל ״שרנוע״ לציוד חקלאי שנקלע לקשיים במיתון של שנת 1966. האב נפטר כשמיקי היה בן 11 ואמו נישאה שנית, נטשה אותו ונסעה עם בעלה לחו"ל כשהוא היה בן 13. הוא גדל עם עוזרות בית. בילדותו חלה במחלת הפוליו, דבר אשר גרם לצליעה. לרוזנטל אח מבוגר ממנו בשנתיים.
רוזנטל למד היסטוריה ופילוסופיה באוניברסיטת תל אביב, אך לא סיים תואר.

פעילותו כאיש תקשורת

נמנה עם צוות ההקמה של העיתון "חדשות" והיה רכז המערכת במקומון התל אביבי "העיר". בשנים 1986–1999 שימש בעיתון "ידיעות אחרונות" בתפקידים שונים, בהם ראש מערכת החדשות וסגן עורך העיתון. בעקבות הדחת העורך אילון שליו והחלפתו במשה ורדי עזב רוזנטל את העיתון.
לאחר מכן שימש סמנכ"ל תוכן של חברת החדשות של ערוץ 2 והגיש תוכניות טלוויזיה, בהן "בולדוג" בערוץ 8 ו"בולדוזר" בערוץ 2, וכן את סדרת הדרמה-תיעוד "המפצחים" בערוץ 2.
היה שותף להפקת סרטים דוקומנטריים בכמה מהתוכניות שהגיש, וכן ב"10 הכי" עם גדי סוקניק, "מה קורה בבית הספר?" עם חיים הכט וב"גברים בשחור", שהנחה עם רונאל פישר.
באפריל 2010 הוחלט שיגיש את "השבוע עם מיקי רוזנטל", מגזין החדשות של ערוץ 10 בערבי שבת, אך פרש מהנחייתו בספטמבר 2010 והוחלף על ידי גיא זהר.

חיים אישיים

רוזנטל נשוי לעופרה, יועצת בית ספר, אב לשלושה בנים ומתגורר בגבעתיים.
חיים קאשטיל

קורות חיים

נולד בחברון בשנת 1886 (ה'תרמ"ו) לרב נסים קאשטיל, בן למשפחה ספרדית חשובה. בצעירותו למד תחילה בעירו ולאחר מכן בירושלים. כשייסד הרב חיים חזקיהו מדיני בחברון את ישיבת "בית מדרש שדי חמד", נמנה עם תלמידיו המצטיינים.
בשנת 1910 (ה'תר"ע) נשלח על ידי בני משפחתו ללמוד בבית המדרש לרבנים שבניהולו של הרב אברהם דאנון בקושטא שבטורקיה, והשתלם בו בין היתר בשפות ובמדעים. עם סיום לימודיו בסוף שנת 1913 (ה'תרע"ג) הוכתר בתואר רב ומורה.
בתקופה שלאחר סיום לימודיו פנתה הקהילה היהודית באתונה שביוון אל ויקטור יעקובסון וביקשה להמליץ לה על רב צעיר ומשכיל שישמש כרב הקהילה וכנציגה הרשמי מול הממשל. יעקובסון המליץ על הרב קאשטיל, וזה האחרון, לאחר התייעצות עם רבו, הרב אברהם דאנון, נאות לכהן במשרה ועבר לאתונה.
במשך 11 שנות כהונתו פעל למען רווחות בני הקהילה, והפיץ ולימד את השפה העברית. כן הפיץ את רעיונות התנועה הלאומית, ולאחר הצהרת בלפור הרחיב את פעילותו למען הציונות.
כתב מאמרים לעיתון דואר היום ולעיתון הציוני בלאדינו "איל ז'ודייו" שיצא לאור בקושטא, וחלק ממאמריו אלו תורגמו ליוונית. רשימותיו ומחקריו על ערים רבות ביוון, נדפסו ביוונית ומכילים חומר רב על הקהילות היהודיות במדינה.
הלך לעולמו באתונה ב-30 ביוני 1924 (כ"ח בסיוון ה'תרפ"ד).
אחיו, הרב אברהם קאשטיל, היה מו"ץ ומנהיג הקהילה היהודית בליסבון שבפורטוגל.
עראמקו הסעודית

תולדות החברה

במאי 1933 העניק שליט ערב הסעודית, אבן סעוד, לחברת "סטנדרד אויל של קליפורניה" (סוקאל, באנגלית: Standard Oil Company of California, בראשי תיבות Socal, לימים "שברון" Chevron) זיכיון בן 60 שנה להפיק נפט על שטח של 961,567 קמ"ר בחבליה המזרחיים של הממלכה, מרביתו באזור אל-חסא. בסוף 1933 הקימה סוקאל חברת בת בשם "חברת הנפט סטנדרד הערבית של קליפורניה" (קזוק, California Arabian Standard Oil Company או בראשי תיבות Casoc), וזו קיבלה לידיה את הזיכיון. קזוק הייתה רשומה במדינת דלאוור שבארצות הברית בהון רשום של 700,000 דולרים, הון שסופק כולו על ידי חברת האם. 
בשנת 1936 מכרה קזוק מחצית מן הזיכיון לחברת הנפט של טקסס (טקסקו, Texaco, לימים "שברון" לאחר המיזוג) תמורת 21 מיליון דולר. במרץ 1938 גילו שתי החברות לראשונה נפט בבאר דמאם מס' 7 (הנפט הראשון בממלכה) בתחומי הזיכיון שבבעלותן. ובעקבות הצלחתו של שדה הנפט הוגדל שטח הזיכיון ל-1,139,595 קמ"ר שכלל גם את חלקה של ערב הסעודית באזורים הנייטרליים שבין הממלכה לבין כוויית ובין הממלכה לבין עיראק. בשנת 1944 שינתה החברה את שמה, והיא נתכנתה מעתה "חברת הנפט הערבית-אמריקאית" – עראמקו; Arabian-American Oil Company או בראשי תיבות Aramco, עראמקו). 
בשנת 1948 הצטרפו שתי חברות אמריקאיות נוספות לעראמקו: "סטנדרד אויל מניו ג'רזי" (Standard Oil of New Jersey, לימים Exxon ואחר כך ExxonMobil, אקסון מוביל), ו"סטנדרד אויל של ניו יורק" הממוזגת עם חברת וואקום (Socony-Vacuum, לימים מוביל, Mobil‏, ואחר כך אקסון מוביל). ארבע חברות מג'וריות אמריקאיות התחלקו איפוא מעתה בבעלות על עראמקו: 30 אחוזים מניות בעלות (לכל אחת) לניו ג'רזי, לסוקאל ולטקסקו; ו-10 אחוזים לסוקוני-וואקום. הרחבת השותפות איפשרה הגדלת ממדי ההשקעה בתעשיית הנפט הסעודית ופתחה ערוצי שיווק חדשים. תוך שנים מעטות הפכה עראמקו לחברה המפיקה הגדולה בעולם, ואילו הממלכה – לאחת משלוש המדינות המפיקות הגדולות בעולם (יחד עם ארצות הברית וברית המועצות) וגדולה ביצואניות הנפט במזרח התיכון. 
במהלך שנות ה-70 העבירה ערב הסעודית את הפקת הנפט בתחומה לשליטתה המלאה בתהליך של משא ומתן הידוע בשם תהליך ה"השתתפות" (participation): בשנת 1973 קיבלה ממשלת סעודיה לראשונה 25 אחוזי שליטה בעראמקו; ובשנת 1980 נשלם התהליך כאשר הפכה לבעלת המניות הבלעדית בחברה - 100 אחוזי בעלות. בשנת 1988 הוסב שמה של החברה לעראמקו הסעודית.
בינואר 2016 פרסמה החברה כי היא שוקלת הנפקה של חלק קטן מהחברה (כ-5%) בפעם הראשונה בתולדותיה, עקב משבר מחירי הנפט בשילוב עם פרשיות שחיתות בצמרת החברה.
ב-14 בספטמבר 2019 הותקפו מתקני נפט של החברה. הסעודים הודיעו שהתקיפה תגרום לירידה של כ-50% ביכולתם להפיק תזקיקי נפט.
ואל-ד'ור

היסטוריה

העיר נוסדה בסוף שנות השלושים כחלק מפיתוח מכרות הזהב שבאזור, זוהי אחת הערים העשירה במחצבים תת-קרקעיים הכוללים זהב, אבץ, עופרת, נחושת וכסף. בצפון העיר מתחת לאגם דמוטיני (lac Demontigny) נמצא מכרה הזהב הראשון ב-1911. המכרה מתחיל לפעול ב-1931 יחד עם עוד שני מכרות שהחלו לפעול ב-1934 והגברת הדרישה לעובדים מתפתחת העיר. ב-1968 העיר מאחדת שלוש ערים שכנות בורלאמאק (Bourlamaque; נוסדה ב-1934), ואל ד'ור (נוסדה ב-1937) ולאק-למואן (Lac-Lemoine; נוסדה ב-1958). ובשנת 2002 העיר גדלה מאיחוד עם ארבע ערים שכנות נוספות.
לירן כהן

קריירה

כהן החל לשחק כדורגל במחלקת הנוער של מכבי תל אביב, ובעונת 2001/2002 הוביל את קבוצת הנוער של המועדון לזכייה בדאבל, ותוך זמן קצר השתלב כשחקן לגיטימי בקבוצה הבוגרת. במדי הנבחרת הצעירה של ישראל רשם כהן 11 הופעות וכבש שער אחד.
בעונת 2004/2005 כהן כבש שני שערים חשובים במוקדמות ליגת האלופות שסייעו לקבוצה להעפיל לשלב הבתים, בו שיחק בחמישה משחקים. עם זאת בתחילת עונת 2006/2007 חלה ירידה ביכולתו, והוא ישב רבות על ספסל הקבוצה ומיעט לשחק. בינואר 2007 חתם במכבי פתח תקווה.
באוגוסט 2009 עבר כהן לבני יהודה בהעברה חופשית וב-15 בספטמבר ערך את הופעת הבכורה מול מכבי תל אביב, מועדון נעוריו. לאחר שלא מצא את מקומו בקבוצה, בינואר 2010 עבר לקבוצת בני סכנין.
את עונת 2011/2012 פתח במדי בני סכנין ושיחק בשורותיה בשני מחזורי הליגה הראשונים. לאחר מכן, ב-31 באוגוסט 2011, היום האחרון של מועד ההעברות הבינלאומי, עבר בהשאלה לקבוצת פודבסקידזי ביילסקו-ביאלה מהליגה הפולנית הבכירה.
ב-8 בינואר 2013 חזר כהן לישראל וחתם על חוזה לשנה וחצי בהפועל חיפה. ב-17 בנובמבר 2014 חתם בהפועל רמת גן מהליגה הלאומית. ב-20 ביולי 2017 חתם כהן בעירוני רמת השרון, ולאחר חצי עונה עבר להפועל כפר שלם.
אדרה

תכונות

אדרה הוא ענק כחול מסיווג ספקטרלי B2 II, בעל 10-12 מסות שמש ובמרחק של כ-430 שנות אור ממערכת השמש. לכוכב עוצמת הארה של פי 3,700 מעוצמת ההארה של השמש בתחום האור הנראה, אבל פי 21,000 מהשמש אם כוללים גם את הקרינה שנפלטת ממנו בתחום העל-סגול. זהו אחד הכוכבים הקורנים ביותר בתחום העל סגול, ולמעשה לו היה התחום העל סגול נראה לעין, היה אדרה הכוכב השלישי בבהירותו בשמים. הסיבה לקרינה העל סגולה החזקה היא הטמפרטורה הגבוהה במיוחד של אדרה - כ-24,000 קלווין ורדיוסו הגדול פי 11 מהשמש. אדרה נמצא בשלבי התפתחות מתקדמים, לאחר שסיים את שלב התכת המימן שבליבתו להליום. בשל מסתו הגבוהה ייתכן שיתפוצץ בסופו של דבר כסופרנובה.
לאדרה מהירות רדיאלית גבוהה והוא מתרחק מהשמש במהירות של 27 ק"מ בשנייה. לפני כ-4.7 מיליון שנים היה אדרה במרחק של כ-34 שנות אור ובהירותו הנראית הייתה 4-, דומה לבהירותו של נוגה והוא היה הכוכב הבהיר ביותר. מאז ועד לפחות עוד 5 מיליוני שנים, לא צפוי להיות כוכב בהיר כל כך.
לאדרה יש כוכב נלווה עמום בהרבה - בהירותו הנראית היא 7.5, המקיף אותו במרחק של כ-1000 יחידות אסטרונומיות ובזמן הקפה של כ-7500 שנים. בשל הבדלי הבהירות הגדולים קשה להבחין בכוכב אפילו באמצעות טלסקופ גדול. ככל הנראה מדובר בכוכב הסדרה הראשית מסיווג ספקטרלי A, הגדול במעט מהשמש ברדיוסו ובמסתו.
טיפוס הבהרות

היסטוריה


בין השנים 1916–1918 השתוללה המגפה באזור צפת. הד"ר אברהם חיים גרין עסק במלחמה בטיפוס הבהרות באזור צפת, וגם נפטר ממחלה זו.
לאחר מהפכת אוקטובר השתוללה בשנת 1918 מגפת טיפוס הבהרות ברוסיה, והצבא אדום גייס רופאים בתנאים בלתי אפשריים שבהם היה הרופא חסר לבלום את המגפה אשר פגעה אף בהם. בין המגויסים הייתה ד"ר מרים ברנשטיין כהן, אשר הייתה רופאה בתחילת דרכה.
לאורך מלחמת העולם השנייה מתו שבויי מלחמה גרמניים רבים לאחר התבוסה בקרב סטלינגרד. מגפות טיפוס תקפו רבים מאלו שהוחזקו בתת-תנאים במחנות שבויים, בגטאות, ובמחנות ריכוז נאציים, בהם התנאים ההיגיינים היו ירודים. תמונות של קברי אחים, בהם קורבנות טיפוס, נראים בסרטי תיעוד ממחנה הריכוז ברגן-בלזן. בין אלפי האסירים במחנות הריכוז טרזיינשטט וברגן-בלזן, אשר מתו מטיפוס, היו גם אנה פרנק בת ה-15, ואחותה, מרגוט, בת ה-19.
עיקר המניעה כנגד מגפות הענק שאיימו על אירופה השסועה שלאחר המלחמה, היה בעזרת השימוש הנרחב בדי-די-טי, אשר פותח באותה תקופה, להדברת החרקים נושאי המחלה. גם עולים לישראל עברו ריסוס בדי-די-טי בסוף תקופת המנדט הבריטי ובהמשך בתקופת העלייה ההמונית לאחר הקמת המדינה, מחשש להתפשטות המחלה.
בשנת 1999 נפטר הזמר מאיר אריאל מן המחלה לאחר שרופאים אבחנו אותה בטעות כשפעת.

טיפול ומניעה

בימינו ניתן לטפל בטיפוס הבהרות בעזרת אנטיביוטיקה וטיפול תומך. יש תרכיב חיסון כנגד טיפוס הבהרות. חום אינו נמשך יותר מיומיים. בדרך כלל נמשכת המחלה לפרק זמן קצר בקרב ילדים. באוכלוסייה מבוגרת עלולה המחלה להיות קטלנית בשיעור של שלושה אחוזים.
ישנה חשיבות רבה להגברת המודעות והעירנות למניעת המחלה על ידי טיפול בבעלי-חיים. מומלץ לבצע טיפול סביבתי, בעיקר במקומות המרבץ של בעלי החיים, באמצעות תכשירים מיוחדים. כמו כן כדאי לשמור על הגיינה אישית לאחר טיול במקומות כפריים, להוריד קרציות מעור חשוף ולכבס את הבגדים.